《日本双刀歌为子存叔赋》
清代·王昊

鸊鹈之膏双干将，灯下拂拭生神光。青蛇赤蛟欲隐跃，忽令四座惊寒霜。

雀环色黄犀靶黑，积铁传来海东国。风胡欧冶知何人，却带千年战场色。

娄城斗气非模糊，雄者不飞雌不呼。床头夜夜肯相守，吾家大阮频摩挲。

男儿意气自奇突，试脱儒衫舞《回鹘》。莫借他人去报仇，尊前且伴封侯骨。

作者简介：（1627—1679）清江苏太仓人，字惟夏。康熙间举鸿博，授内阁中书。工诗，与黄与坚等称娄东十子。吴伟业誉为天下无双。有《当恕斋偶笔》、《硕园集》。